**Årsplan for dansk i 1. klasse 2023/2024**

**Kære forældre og elever i 1. klasse**

Vi er kommet rigtig godt fra start i dette skoleår.

Sidst i denne årsplan kan I finde en oversigt over de emner og materialer jeg på nuværende tidpunkt har planlagt.

**Forældrestøtte og opfordring fra klasselæreren ☺**

* Sørg for at jeres barn **kommer i seng i ordentlig tid og får spist morgenmad**, så de møder så friske og veludhvilede som muligt.
* Tag hjemmefra i god tid, så jeres barn kommer **til tiden**.
* Hjælp jeres barn med at få **læst lektier**.
* Vær med til at opmuntre dem til at læse **frilæsningsbøger**, mindst tyve minutter. Det kan være jer, der læser højt, I kan skiftes til at læse eller I lytter til at jeres barn læser.
* **Spørg ind** til undervisningen og skolelivet generelt. Hør eventuelt barnet læse en lektie op eller fortælle om noget, de har lært.
* Lad barnet selv pakke tasken, men hjælp med de **rigtige bøger** og at **penalhuset** er fyldt.
* Sørg for en god, mættende **lillemad** og **frokost.**

**Socialt arbejde:** At arbejde med elevernes sociale kompetencer og at styrke disse, er en vigtig del af vores fællesskab. Vi forventer ikke, at alle elever kan opfylde alle målene, men at alle prøver og gør deres bedste.

Målene vi arbejder med er:

* At kunne respektere alle
* At kunne kende forskel på rigtigt og forkert
* At kunne sige undskyld i stedet for at gøre gengæld
* At kunne lytte til hinanden
* At være forberedt til undervisningen

De sociale mål afspejles i klassens daglige samvær og går noget galt, er det vigtigt at tage sig af det, når det opstår. Vi kan kun gennemføre undervisningen, når vi samtidig arbejder med målene.

Det respektfulde og tætte samarbejde med forældre er vigtigt for at målene kan opnås. Når vi arbejder sammen, med tillid til, at vi alle vil det bedste for børnene, får vi glade og engagerede elever.

**Danskundervisningen:**

Alle eleverne kommer med forskellige forudsætninger for deres ”skriftsproglige udvikling”. Selvom de har haft et fælles år i 0. kl., hvor de har fået samme undervisning, er der alligevel stor forskel på, hvor de befinder sig i deres egen udvikling. I undervisningen skal jeg prøve at tilgodese alle elever. Det betyder, at vi skifter mellem fællesarbejde på klassen, hvor jeg bestemmer niveau og tempo og individuelt arbejde, hvor alle arbejder på deres eget niveau og i deres eget tempo.

**Bogstaver – udseende, navn og lyd:** Det første område vi arbejder med, er bogstavernes udseende, navn og lyd. Men også hvordan de lyder, når de sættes sammen med andre bogstaver.

**Læsning:**  Det er vigtigt at der læses hver dag. Her i starten er det jeres opgave at læse højt/fortælle hver dag – i takt med at jeres børn bliver ældre vil de kunne overtage højtlæsningen. Det er fint at vænne sig til at sætte ca. 20 minutter af hver dag til læsning. Læs forskellige tekster – gå på biblioteket og find de tekster, som jeres barn kan lide. Snak om ord I møder i teksterne og brug tid på at forklare.

Jeres barn vil få lydrette bøger, som skal læses sammen og alene, med hjem.

Vi vil bruge læsebogen ”Den første læsning” som fælles læseudgangspunkt og til tekstsamtaler.

Højtlæsning er også en del af læseindlæringen – at kunne lytte og forestille sig det læste univers.

Jeg vil sideløbende med ”Den første læsning” også arbejde med højtlæsning af og samtale om billedbøger.

Der vil være forskellige krav til hjemmelæsningen, det vil jeg tage enkeltvis med jer og eleverne.

**Skriftlighed og håndskrift:** Vi træner en håndskrift, som skal være pæn og letlæselig. En del af eleverne i klassen er fortsat i gang med at skelne mellem store og små bogstaver.

Vi arbejder med **Min første danskbog**, hvor de enkelte bogstaver gennemgås. Der øves både bogstaverne og hvordan de enkelte bogstaver sættes sammen til ord. Sideløbende med læsebogen ”den første læsning” vil vi have arbejdsbogen, der i sammenhæng med de enkelte læsetekster gradvis arbejder med retstavning og grammatiske områder.

**Stavning og grammatik:** Her i den første fase af skrive-, stave- og grammatikundervisningen, er det vigtigste at komme i gang.

Derfor lydstaver vi – og det kan alle, fordi alle kan skrive de lyde de kender og kan høre ved hvert ord. Når jeres barn har skrevet, så skal det læse det skrevne højt for jer.

I skal kun hjælpe/rette:

* hvis der er ”vilde bogstaver” i ordet – altså lyde, der ikke hører til,
* hvis jeres barn beder om et ord – sig dog gerne ”prøv selv” en gang i mellem,
* hvis det er vigtigt at andre (fremmede) kan forstå beskeden.

Arbejdet med stavning og grammatik tænkes ind i de forløb, vi laver.

Alle elever har et arbejd-løs-hæfte, som i større eller mindre grad berører grammatiske områder.

**Mundtlig dansk og det talte sprog:** Ligesom skriftsproget, bruger vi det talte sprog på mange forskellige måder, alt efter hvilken sammenhæng vi befinder os i. Det skal eleverne have en forståelse for.

Eleverne skal komme med egne betragtninger og overvejelser i forbindelse med de emner vi berører. Det vil ske gennem klassesamtaler, mundtlige fremlæggelser og et løbende fokus på opbygning af ordforråd og begrebsforståelse.

**Undervisningsmetoder:** Undervisningsformen vil skifte mellem klasseundervisning, gruppe- og pararbejde og individuelt arbejde. Jeg vil ligeledes bruge øvelser fra teorien om CooperativeLearning samt andre læringsmetoder, hvor eleverne får mulighed for at bevæge sig i undervisningen.

**Evalueringsformer:**

* forskellige typer skriftlige opgaver
* genfortælling, med-digtning og samtale
* test

**Differentiering:** I det skriftlige arbejde er der mulighed for at differentiere i forhold til de krav jeg stiller den enkelte elev. Det vil også være tilfældet i mundtlig dansk, hvor jeg vil bestræbe mig på, at spørgsmålene tilpasses den enkelte elev, så udfordringerne bliver forskellige, når behovet er der.

**Fordelt over skoleåret har vi følgende fælles aktiviteter:**

13/10 Big Run Day

31/10 Halloween

27/11-30/11 Emneuge for hele skolen

1/12 Klippeklister

12/12 Vinter Bazar

9/2 Fastelavn

21/5 Musikeftermiddag

**Oversigt over emner og materialer:**

|  |  |
| --- | --- |
| **Emne** | **Læsning og skriftlig fremstilling** |
| **Min første danskbog** | Vi arbejder med de enkelte bogstavers navn, udseende og lyd, samt sammensætning af disse. |
| **Den første læsning**, Alinea  Læse- og arbejdsbog | Vi arbejder fortsat med lyde og sammensætning til ord. Vi bruger lydret læsning og samtaler om de tekster vi læser.  Der læses både alene og fælles i klassen. |
| **Det hemmelige hæfte** | Skriv-løs-hæfte, hvor der er mulighed for både at arbejde med håndskrift og stavning. |
| **Axel elsker biler.**  Billedbog i verseform. | Vi arbejder med tekst og billede.  Vi arbejder med emnet biler og skriver vores første egne tekster. |
| Børnenes Ulandskalender 2023.  Årets bog: **Fatimas store mål** af Daniel Zimakoff, fakta-tekster, film, billeder og musik fra og om Sierra Leone. | Udenrigsministeriet laver i samarbejde med Danida hjælpearbejde for børn i 3. lande.  I år foregår det i Sierra Leone – vi læser og lærer om landet og børns vilkår. |
| **Fandango 1.** Grund- og arbejdsbog, Gyldendal | Vi arbejder med sprogforståelse, litterære tekster og analytiske begreber. |
| **Mig selv** – min egen bog om mig selv | Ud fra egne billeder, erfaringer og erindringer fortæller, beskriver, skriver og læser eleverne om sig selv. |
| Uge seks | Vi arbejder med emner fra **Fagportal for sundheds- og seksualundervisning** |

Hvis I ønsker yderligere information om arbejdet med Den første læsning og Fandango, kan det læses på de vedhæftede sider.

Planen er med forbehold for ændringer.

Jeg glæder mig til et skønt skoleår med jeres børn og til et godt samarbejde med jer.

Hilsen Ninna Hansen